Príloha č. 6 súťažných podkladov

|  |
| --- |
| **Podmienky účasti**  **lepšie využívanie ÚDAJOV MF SR** |

**DOKLADY PREUKAZUJÚCE SPLNENIE PODMIENOK ÚČASTI**

**podľa § 32 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon“)**

1. **Hodnotenie splnenia podmienok účasti bude založené na preskúmaní splnenia podmienok účasti týkajúcich sa:**
   1. **osobného postavenia podľa § 32 zákona**

Verejného obstarávania sa môže zúčastniť hospodársky subjekt, ktorý spĺňa taxatívne určené podmienky účasti týkajúce sa osobného postavenia podľa § 32 ods. 1 zákona.

**Uchádzač musí spĺňať nasledovné podmienky účasti týkajúce sa osobného postavenia:**

* + 1. **Podľa § 32 ods. 1 písm. a) zákona**, že nebol on (uchádzač), ani jeho štatutárny orgán, ani člen štatutárneho orgánu, ani člen dozorného orgánu, ani prokurista právoplatne odsúdený za trestný čin korupcie, trestný čin poškodzovania finančných záujmov Európskych spoločenstiev, trestný čin legalizácie príjmu z trestnej činnosti, trestný čin založenia, zosnovania a podporovania zločineckej skupiny, trestný čin založenia, zosnovania alebo podporovania teroristickej skupiny, trestný čin terorizmu a niektorých foriem účasti na terorizme, trestný čin obchodovania s ľuďmi, trestný čin, ktorého skutková podstata súvisí s podnikaním alebo trestný čin machinácie pri verejnom obstarávaní a verejnej dražbe.

Uvedenú podmienku účasti preukáže uchádzač v súlade s **§ 32 ods. 2 písm. a) zákona doloženým výpisom z registra trestov nie starším ako tri mesiace**.

Hospodársky subjekt - fyzická osoba predloží výpis z registra trestov nie starší ako tri mesiace alebo rovnocenný doklad vydaný príslušným súdom alebo správnym orgánom v krajine svojho sídla   
za osobu, na ktorú je vydané živnostenské oprávnenie alebo iné než živnostenské oprávnenie podľa osobitných predpisov.

Hospodársky subjekt - právnická osoba predloží výpisy z registra trestov nie staršie ako tri mesiace alebo rovnocenné doklady vydané príslušným súdom alebo správnym orgánom v krajine svojho sídla, a to za hospodársky subjekt (len v prípade, že v krajine sídla uchádzača takýto doklad je vydávaný), ako aj za osobu, ktorá je štatutárnym orgánom alebo za osoby, ktoré sú členmi štatutárneho orgánu, ako aj za všetky osoby, ktoré sú členmi dozorného orgánu a prokuristami hospodárskeho subjektu.

**V súlade s § 32 ods. 7 a 8 zákona** vyššie uvedenú podmienku podľa § 32 ods. 1 písm. a) zákona musí spĺňať aj iná osoba, ako je uvedená v článku 32 ods. 1 písm. a) zákona, a to osoba, ktorá má rozhodujúci vplyv na činnosť uchádzača, jeho strategické ciele alebo významné rozhodnutia prostredníctvom vlastníckeho práva, finančného podielu alebo pravidiel, ktorými sa uchádzač spravuje, pričom rozhodujúcim vplyvom sa rozumie, ak iná osoba:

1. vlastní väčšinu akcií alebo väčšinový obchodný podiel u uchádzača,
2. má väčšinu hlasovacích práv u uchádzača,
3. má právo vymenúvať alebo odvolávať väčšinu členov štatutárneho orgánu alebo dozorného orgánu uchádzača alebo
4. má právo vykonávať rozhodujúci vplyv na základe dohody uzavretej s uchádzačom alebo na základe spoločenskej zmluvy, zakladateľskej listiny alebo stanov, ak to umožňuje právo štátu, ktorými sa táto osoba riadi.

Podmienku účasti uvedenú v § 32 ods. 1 písm. a) zákona u iných osôb definovaných v § 32 ods. 7 v spojitosti s § 32 ods. 8 zákona preukáže uchádzač predložením **čestného vyhlásenia**(Príloha č. 3D týchto súťažných podkladov) alebo **vyhlásenia podľa § 32 ods. 5 zákona**, ak právo štátu uchádzača so sídlom, miestom podnikania alebo obvyklým pobytom mimo územia Slovenskej republiky neupravuje inštitút čestného vyhlásenia. V čestnom vyhlásení alebo vo vyhlásení podľa   
§ 32 ods. 5 zákona uchádzač uvedie zoznam iných osôb definovaných v § 32 ods. 7 zákona v spojitosti s § 32 ods. 8 zákona, ktoré musia tiež spĺňať podmienku účasti podľa § 32 ods. 1 písm. a) zákona.

* + 1. **Podľa § 32 ods. 1 písm. b)** **zákona**, že nemá evidované nedoplatky na poistnom na sociálne poistenie a zdravotná poisťovňa neeviduje voči nemu pohľadávky po splatnosti podľa osobitných predpisov v Slovenskej republike a v štáte sídla, miesta podnikania alebo obvyklého pobytu.

Uvedenú podmienku účasti preukáže uchádzač v súlade s **§ 32 ods. 2 písm. b) zákona doloženým potvrdením zdravotnej poisťovne a Sociálnej poisťovne nie starším ako tri mesiace**.

(V prípade potvrdenia obsahujúceho nedoplatky predloží aj doklad o zaplatení nedoplatkov alebo   
o povolení platiť nedoplatky v splátkach, a to bez ohľadu, kedy nedoplatky vznikli).

* + 1. **Podľa § 32 ods. 1 písm. c)** **zákona**, že nemá evidované daňové nedoplatky voči daňovému úradu a colnému úradu podľa osobitných predpisov v Slovenskej republike a v štáte sídla, miesta podnikania alebo obvyklého pobytu.

Uvedenú podmienku účasti preukáže uchádzač v súlade s **§ 32 ods. 2 písm. c) zákona doloženým potvrdením miestne príslušného daňového úradu a miestne príslušného colného úradu nie starším ako tri mesiace.**

(V prípade potvrdenia obsahujúceho nedoplatky predloží aj doklad o zaplatení nedoplatkov alebo   
o povolení platiť nedoplatky v splátkach, a to bez ohľadu, kedy nedoplatky vznikli).

* + 1. **Podľa § 32 ods. 1 písm. d)** **zákona**, že nebol na jeho majetok vyhlásený konkurz, nie je   
       v reštrukturalizácii, nie je v likvidácii, ani nebolo proti nemu zastavené konkurzné konanie pre nedostatok majetku alebo zrušený konkurz pre nedostatok majetku.

Uvedenú podmienku účasti preukáže uchádzač v súlade s **§ 32 ods. 2 písm. d) zákona doloženým potvrdením príslušného súdu nie starším ako tri mesiace**.

* + 1. **Podľa § 32 ods. 1 písm. e)** **zákona**, že je oprávnený dodávať tovar, uskutočňovať stavebné práce alebo poskytovať službu.

Uvedenú podmienku účasti preukáže uchádzač v súlade s **§ 32 ods. 2 písm. e) doloženým dokladom o oprávnení dodávať tovar, uskutočňovať stavebné práce alebo poskytovať službu, ktorý zodpovedá predmetu zákazky.**

* + 1. **Podľa § 32 ods. 1 písm. f)** **zákona**, že nemá uložený zákaz účasti vo verejnom obstarávaní potvrdený konečným rozhodnutím v Slovenskej republike a v štáte sídla, miesta podnikania alebo obvyklého pobytu. Uvedenú podmienku účasti preukáže uchádzač v súlade s **§ 32 ods. 2 písm. f) zákona doloženým čestným vyhlásením.**

**Doklady, ktoré sa nepredkladajú:**

Uchádzač so sídlom/miestom podnikania v Slovenskej republike a ktorého údaje sú vedené v informačných systémoch verejnej správy Slovenskej republiky, nie je povinný v zmysle § 32 ods. 3 zákona predkladať verejnému obstarávateľovi, a to z dôvodu použitia údajov z informačných systémov verejnej správy, nasledovné doklady:

* výpis z registra trestov uchádzača, jeho štatutárneho orgánu, člena štatutárneho orgánu, člena dozorného orgánu, prokuristu v súlade s § 32 ods. 1 písm. a) a ods. 2 písm. a) zákona,
* potvrdenia zdravotnej poisťovne a Sociálnej poisťovne podľa § 32 ods. 1 písm. b) a ods. 2 písm. b) zákona,
* potvrdenia miestne príslušného daňového úradu a miestne príslušného colného úradu podľa   
  § 32 ods. 1 písm. c) a ods. 2 písm. c) zákona,
* potvrdenia príslušného súdu vzťahujúce sa na konkurz, reštrukturalizáciu a likvidáciu podľa   
  § 32 ods. 1 písm. d) a ods. 2 písm. d) zákona,
* výpis z Obchodného registra Slovenskej republiky alebo výpis zo Živnostenského registra Slovenskej republiky, v prípade preukázania splnenia podmienky účasti týkajúcej sa osobného postavenia podľa § 32 ods. 1 písm. e) zákona týmito typmi dokladu.

**Upozornenie:**

Uchádzač so sídlom/miestom podnikania v Slovenskej republike a ktorého údaje sú vedené v informačných systémoch verejnej správy Slovenskej republiky, poskytne verejnému obstarávateľovi za účelom získania výpisu z registra trestov jeho štatutárneho orgánu, člena štatutárneho orgánu, člena dozorného orgánu, prokuristu, ktorý je občanom Slovenskej republiky, údaje potrebné na vyžiadanie výpisu z registra trestov   
v zmysle § 10 ods. 4 zákona č. 330/2007 Z. z. o registri trestov a o zmene a doplnení niektorých zákonov  
v znení neskorších predpisov.

Verejný obstarávateľ uvádza, že nevie použiť údaje z informačných systémov verejnej správy na získanie výpisu z registra trestov, ak je uchádzačom právnická osoba, ktorej štatutárny orgán, člen štatutárneho orgánu, člen dozorného orgánu alebo prokurista nie je občanom Slovenskej republiky. Ak má osoba štátne občianstvo iné ako slovenské, je potrebné, aby uchádzač predložil výpis z registra trestov z krajiny pôvodu, resp. z krajiny obvyklého pobytu vrátane úradného prekladu tohto výpisu z registra trestov, resp. postupoval podľa § 32 ods. 4 alebo 5 zákona, § 39 prípadne § 152 ods. 3 zákona. Verejný obstarávateľ nevie použiť údaje z informačných systémov verejnej správy na overenie splnenia podmienky účasti podľa § 32 ods. 1 písm. a) zákona týkajúceho sa samotného uchádzača (t. j. uchádzač ako právnická osoba nebol odsúdený za niektorý z trestných činov vymenovaných v § 32 ods. 1 zákona), ak má uchádzač sídlo mimo územia Slovenskej republiky.

Ak má uchádzač sídlo alebo miesto podnikania mimo územia Slovenskej republiky, nevie verejný obstarávateľ použiť údaje z informačných systémov verejnej správy ani na získanie dokladov podľa   
§ 32 ods. 2 písm. b), c), d) a e) zákona.

**Ďalšie informácie k preukázaniu splnenia podmienok účasti ohľadne osobného postavenia:**

Preukazovanie podmienok účasti ohľadne osobného postavenia **podľa § 32 ods. 1 písm. a) až f) a ods. 2, 4 a 5** zákona je voči verejnému obstarávateľovi účinné aj spôsobom podľa § 152 ods. 1 zákona – teda prostredníctvom preukázania zápisu do zoznamu hospodárskych subjektov vedenom Úradom pre verejné obstarávanie. V súlade s § 152 ods. 4 zákona zápis do zoznamu hospodárskych subjektov je účinný voči verejnému obstarávateľovi a údaje v ňom uvedené nie je potrebné v postupoch verejného obstarávania overovať. Verejný obstarávateľ pri vyhodnocovaní splnenia podmienok účasti osobného postavenia overí zapísanie hospodárskeho subjektu v zozname hospodárskych subjektov, ak uchádzač nepredložil doklady podľa § 32 ods. 2, 4 a 5 zákona alebo iný rovnocenný zápis alebo potvrdenie o zápise podľa § 152 ods. 3 zákona. V súlade s § 152 ods. 5 zákona je verejný obstarávateľ bez ohľadu na ustanovenie § 152 ods. 4 zákona oprávnený od/uchádzača dodatočne vyžiadať doklad podľa § 32 ods. 2 písm. b) a c) zákona.

Uchádzač zapísaný v zozname hospodárskych subjektov podľa zákona nie je povinný v procese verejného obstarávania predkladať doklady podľa § 32 ods. 2 zákona. To neplatí pre preukázanie splnenia podmienky účasti podľa § 32 ods. 1 písm. a) zákona za inú osobu definovanú v § 32 ods. 7 v spojitosti s § 32 ods. 8 zákona. Splnenie uvedenej podmienky účasti u tejto inej osoby preukazuje uchádzač verejnému obstarávateľovi predložením čestného vyhlásenia podľa Prílohy č. 3D týchto súťažných podkladov   
alebo predložením vyhlásenia v súlade § 32 ods. 5 zákona.

Verejný obstarávateľ uzná rovnocenný zápis, ako je zápis do zoznamu hospodárskych subjektov podľa zákona alebo potvrdenie o zápise vydané príslušným orgánom iného členského štátu, ktorým uchádzač preukazuje splnenie podmienok účasti vo verejnom obstarávaní. Verejný obstarávateľ príjme aj iný rovnocenný doklad predložený uchádzačom.

V prípade, že sa verejného obstarávania zúčastní skupina dodávateľov, požaduje sa preukázanie splnenia podmienok účasti týkajúcich sa osobného postavenia za každého člena skupiny **osobitne**. Splnenie podmienky účasti podľa § 32 ods. 1 písm. e) zákona preukazuje člen skupiny len vo vzťahu k tej časti predmetu zákazky, ktorú má zabezpečiť.

Ak uchádzač nespĺňa podmienky účasti osobného postavenia podľa § 32 ods. 1 písm. a) zákona alebo sa na neho vzťahuje dôvod na vylúčenie podľa § 40 ods. 6 písm. c) až g) a odsekov 7 a 8 zákona, je oprávnený verejnému obstarávateľovi preukázať, že prijal dostatočné opatrenia na vykonanie nápravy; v takom prípade je povinný objasniť dotknuté skutočnosti a okolnosti, a to aktívnou spoluprácou s verejným obstarávateľom. Opatreniami na vykonanie nápravy musí uchádzač preukázať, že zaplatil alebo sa zaviazal zaplatiť náhradu týkajúcu sa akejkoľvek škody, napravil pochybenie, dostatočne objasnil sporné skutočnosti a okolnosti, a to aktívnou spoluprácou s príslušnými orgánmi, a že prijal konkrétne technické, organizačné a personálne opatrenia, aby sa zabránilo budúcim pochybeniam, priestupkom, iným správnym deliktom alebo trestným činom. Ak skutočnosti zakladajúce nesplnenie podmienky účasti alebo dôvodu na vylúčenie podľa prvej vety nastali pred uplynutím lehoty na predkladanie ponúk, uchádzač v ponuke uvedie opatrenia   
na vykonanie nápravy.

Ak uchádzač má sídlo, miesto podnikania alebo obvyklý pobyt mimo územia Slovenskej republiky a štát jeho sídla, miesta podnikania alebo obvyklého pobytu nevydáva niektoré z dokladov uvedených   
v § 32 ods. 2 zákona alebo nevydáva ani rovnocenné doklady, možno ich nahradiť čestným vyhlásením podľa predpisov platných v štáte jeho sídla, miesta podnikania alebo obvyklého pobytu. Ak právo štátu uchádzača so sídlom, miestom podnikania alebo obvyklým pobytom mimo územia Slovenskej republiky neupravuje inštitút čestného vyhlásenia, môže ho nahradiť vyhlásením urobeným pred súdom, správnym orgánom, notárom, inou odbornou inštitúciou alebo obchodnou inštitúciou podľa predpisov platných v štáte sídla, miesta podnikania alebo obvyklého pobytu uchádzača.

V prípade, že sú doklady, ktorými uchádzač preukazuje splnenie podmienok účasti, vydávané orgánom verejnej správy (alebo inou povinnou inštitúciou) priamo v digitálnej podobe, môže uchádzač vložiť   
do systému JOSEPHINE tento digitálny doklad (vrátane jeho úradného prekladu). Ustanovenia zákona týkajúce sa preukazovania splnenia podmienok účasti - osobného postavenia prostredníctvom zápisu  
do zoznamu hospodárskych subjektov týmto nie sú dotknuté.

* 1. **technickej spôsobilosti alebo odbornej spôsobilosti podľa § 34 zákona**

**Doklady, prostredníctvom ktorých uchádzač preukazuje splnenie podmienok účasti vo verejnom obstarávaní týkajúcich sa technickej spôsobilosti alebo odbornej spôsobilosti podľa § 34 ods. 1 písm. a), d) a písm. g) zákona:**

* + 1. Vyžaduje sa predloženie dokladov podľa **§ 34 ods. 1 písm. a) zákona** - **zoznam poskytnutých služieb** za predchádzajúcich **päť** rokov od vyhlásenia verejného obstarávania (ďalej len „rozhodné obdobie“) s uvedením cien, lehôt dodania a odberateľov; dokladom je referencia, ak odberateľom bol verejný obstarávateľ alebo obstarávateľ podľa zákona.

**Referenciou je elektronický dokument, obsahujúci potvrdenie o poskytnutí služby, ktorý obsahuje náležitosti podľa § 12 ods. 2 zákona**.

Za vyhlásenie verejného obstarávania sa považuje deň zverejnenia oznámenia o vyhlásení verejného obstarávania v Úradnom vestníku Európskej únie.

Z hľadiska posúdenia skutočnosti, či predložené plnenie spadá do rozhodného obdobia je rozhodujúci termín ukončenia (odovzdania) služby.

*Minimálna požadovaná úroveň štandardov:*

1. Verejný obstarávateľ požaduje od uchádzačov preukázať zoznamom poskytnutých služieb za predchádzajúcich **päť** rokov od vyhlásenia verejného obstarávania poskytnutie služieb rovnakého alebo podobného charakteru, ako je predmet zákazky (za službu rovnakého alebo podobného charakteru, ako je predmet zákazky, sa považuje zákazka (zmluva) na poskytovanie služieb vývoja a implementácie informačných systémov v rámci ktorých došlo k nasadeniu integračnej platformy a k nasadeniu funkčnosti čistenia dát) v kumulatívnej (súhrnnej) hodnote min. 3 000 000,00 eur bez DPH, pričom uchádzač týmto zoznamom zároveň preukáže splnenie nasledujúcich podmienok:
2. minimálne jedna zákazka/zmluva na dodávku riešenia integračnej platformy s hodnotou minimálne 600 000,00 eur bez DPH, ktorá bola nasadená do produkčnej prevádzky a ktorej obsahom dodávky/poskytnutia bola implementácia celkového softvérového riešenia integračnej platformy v organizácii (u odberateľa),
3. minimálne jedna zákazka/zmluva na dodávku riešenia poskytujúceho služby dátovej kvality minimálne v rozsahu stotožnenia a čistenia údajov s hodnotou minimálne 300 000,00 eur bez DPH, ktorá bola nasadená do produkčnej prevádzky a ktorej obsahom dodávky bola implementácia celkového softvérového riešenia služieb dátovej kvality,
4. minimálne jedna zákazka/zmluva na dodávku riešenia poskytujúceho služby transformácie údajov minimálne v rozsahu transformácie formátov RDF/XML → JSON-LD s hodnotou minimálne 200 000,00 eur bez DPH, ktorá bola nasadená do produkčnej prevádzky.

Zoznam poskytnutých služieb musí obsahovať minimálne:

1. názov a sídlo odberateľa,
2. predmet poskytnutej služby/zmluvy (stručný opis predmetu plnenia),
3. skutočná lehota plnenia/poskytnutia služby,
4. cena poskytnutej služby/zmluvy v eurách bez DPH celkom za rozhodné obdobie,
5. kontaktné údaje na odberateľa, kde je možné uvedené informácie overiť (meno, priezvisko,   
   tel. č., e-mail),
6. odkaz na referenciu uvedenú v evidencii referencií podľa § 12 zákona (ak je to aplikovateľné).

Verejný obstarávateľ pri vyhodnotení splnenia podmienok účasti uchádzačov, ktoré sa týkajú technickej spôsobilosti alebo odbornej spôsobilosti podľa § 34 ods. 1 písm. a) zákona, zohľadní referencie uchádzačov uvedené v evidencii referencií podľa § 12 zákona, ak takéto referencie ku dňu predloženia ponuky existujú a uchádzač ich v ponuke identifikoval.

Ak bude v predložených dokumentoch uvedená cena plnenia v inej mene ako euro, použije sa na prepočet z inej meny na euro kurz Európskej centrálnej banky platný v deň odoslania oznámenia   
o vyhlásení tohto verejného obstarávania na zverejnenie v Úradnom vestníku EÚ.

* + 1. Vyžaduje sa predloženie dokladov podľa **§ 34 ods. 1 písm. d)** **zákona** - opis technického vybavenia, študijných a výskumných zariadení a opatrení použitých uchádzačom na zabezpečenie kvality v spojení s **§ 35 zákona.**

*Minimálna* požadovaná úroveň štandardov:

Na účely preukázania splnenia predmetnej podmienky účasti uchádzač predloží:

1. platný certifikát systému riadenia kvality podľa normy ISO 9001:2015 (Systémy manažérstva kvality) pre oblasť informačných technológií vydaný akreditovanou osobou, ktorej bola na základe preukázania splnenia akreditačných požiadaviek udelená akreditácia,
2. platný certifikát systému riadenia informačnej bezpečnosti podľa normy ISO/IEC 27001:2022 (Systémy manažérstva informačnej bezpečnosti) vydaný akreditovanou osobou, ktorej bola na základe preukázania splnenia akreditačných požiadaviek udelená akreditácia, alebo iný ekvivalentný doklad vydaný akreditovanou osobou rovnocenný opatreniam riadenia informačnej bezpečnosti,
3. platný certifikát systému manažérstva IT služieb podľa normy ISO 20000 vydaný akreditovanou osobou, ktorej bola na základe preukázania splnenia akreditačných požiadaviek udelená akreditácia, alebo iný ekvivalentný doklad vydaný akreditovanou osobou rovnocenný opatreniam riadenia IT služieb.

Ak verejný obstarávateľ vyžaduje predloženie certifikátu systému manažérstva kvality vydaného nezávislou inštitúciou, ktorým sa potvrdzuje splnenie požiadaviek technických noriem na systém manažérstva kvality uchádzačom vrátane dostupnosti pre osoby so zdravotným postihnutím, odkazuje na systém manažérstva kvality podľa technických noriem, ktorý je certifikovaný akreditovanou osobou. Verejný obstarávateľ uzná ako rovnocenný certifikát systému manažérstva kvality vydaný príslušným orgánom členského štátu. Ak uchádzač objektívne nemal možnosť získať príslušný certifikát v určených lehotách, verejný obstarávateľ príjme aj iné dôkazy o rovnocenných opatreniach na zabezpečenie systému manažérstva kvality predložené uchádzačom, ktorými preukáže, že ním navrhované opatrenia na zabezpečenie systému manažérstva kvality sú v súlade s požadovanými slovenskými technickými normami na systém manažérstva kvality.

* + 1. Vyžaduje sa predloženie dokladov podľa **§ 34 ods. 1 písm. g)** zákona - údaje o vzdelaní a odbornej praxi alebo o odbornej kvalifikácii osôb určených na plnenie zmluvy alebo riadiacich zamestnancov (ďalej spolu aj „kľúčových expertov“).

Verejný obstarávateľ požaduje, aby uchádzač preukázal, že na plnenie Zmluvy má k dispozícii kľúčových expertov, ktorí garantujú jeho odbornú spôsobilosť. Verejný obstarávateľ požaduje od uchádzača preukázať údaje o vzdelaní a o odbornej praxi alebo odbornej kvalifikácii expertov/špecialistov, a to predložením **profesijných životopisov** (napr. vo formáte Europass)  
**a** **dokladmi v zmysle požiadaviek na jednotlivých kľúčových expertov uvedených nižšie**. Každý uchádzačom predložený profesijný životopis, ktorým uchádzač preukazuje údaje o vzdelaní   
a o odbornej praxi kľúčových expertov, musí obsahovať minimálne nasledovné informácie:

1. svoje meno a priezvisko, najvyššie dosiahnuté vzdelanie, názov a sídlo školy,
2. doterajší zamestnávatelia/objednávatelia vrátane ich IČO,
3. aktuálny zamestnávateľ – IČO, druh pracovného pomeru,
4. špecializácia, súčasná pozícia k lehote na predkladanie ponúk u aktuálneho zamestnávateľa, odborná prax (ak je relevantné), a to opisom/zoznamom odbornej praxe vrátane mesiacov a rokov pôsobenia na danej pozícií,
5. stručný opis pracovnej náplne na danej pozícii vo vzťahu k predmetu zákazky, miesto, mesiac  
   a rok plnenia/zamestnania,
6. zoznam riadne získaných platných certifikátov,
7. ostatné relevantné informácie vo vzťahu k odbornému vzdelaniu, zručnostiam a praxi,
8. vlastnoručný podpis osoby (experta/špecialistu).

*Minimálna požadovaná úroveň štandardov*:

Uchádzač vyššie uvedeným spôsobom preukáže splnenie nasledovných minimálnych požiadaviek na kľúčových expertov č. 1 až 9, a to prostredníctvom min. 9 osôb. Uchádzač môže použiť jednu fyzickú osobu na preukázanie splnenia nižšie uvedených podmienok účasti na pozíciu maximálne jedného kľúčového experta, t. z. nemôže plniť jednou fyzickou osobou dve a viac pozícií. Osoba, ktorá je uchádzačom navrhnutá na pozíciu príslušného kľúčového experta, musí spĺňať kumulatívne všetky požiadavky stanovené pre príslušného kľúčového experta:

**Kľúčový expert č. 1 - Projektový manažér**

* minimálne 1 osoba na pozícii projektového manažéra:

1. minimálne 5-ročná odborná prax v oblasti riadenia projektov v oblasti informačných technológií - splnenie uvedenej požiadavky musí jednoznačne vyplývať z údajov uvedených v životopise experta,
2. platný certifikát projektového manažmentu na úrovni projektový manažér, napríklad IPMA minimálne úrovne C alebo PMI minimálne úrovne PMP alebo PRINCE 2 minimálne úrovne Practitioner alebo ekvivalent daného certifikátu vydaný certifikačnou autoritou - túto podmienku účasti uchádzač preukáže prostredníctvom kópie platného certifikátu.

**Kľúčový expert č. 2 - Konzultant pre oblasť bezpečnosti**

* minimálne 1 osoba na pozícii konzultanta pre oblasť bezpečnosti:

1. minimálne 5-ročná odborná prax v oblasti implementácie bezpečnosti aplikačnej infraštruktúry informačných systémov - splnenie uvedenej požiadavky musí jednoznačne vyplývať z údajov uvedených v životopise experta,
2. platný certifikát na odbornú spôsobilosť v oblasti implementácie bezpečnosti aplikačnej infraštruktúry informačných systémov CISSP, alebo ekvivalent daného certifikátu vydaný certifikačnou autoritou - túto podmienku účasti uchádzač preukáže prostredníctvom kópie platného certifikátu.

**Kľúčový expert č. 3 - IT architekt**

* minimálne 1 osoba na pozícii IT architekta:

1. minimálne 5-ročná odborná prax v oblasti analýzy a návrhu informačných systémov - splnenie uvedenej požiadavky musí jednoznačne vyplývať z údajov uvedených v životopise experta,
2. platný certifikát s minimálnou úrovňou TOGAF 9 Foundation alebo ekvivalent daného certifikátu vydaný certifikačnou autoritou - túto podmienku účasti uchádzač preukáže prostredníctvom kópie platného certifikátu,
3. platný certifikát s minimálnou úrovňou Archimate Foundation alebo ekvivalent daného certifikátu vydaný certifikačnou autoritou - túto podmienku účasti uchádzač preukáže prostredníctvom kópie platného certifikátu.

So zreteľom na ust. § 38 ods. 4 zákona, podľa ktorého môže verejný obstarávateľ vyžadovať, aby určité podstatné úlohy vykonal priamo sám uchádzač alebo člen skupiny dodávateľov, verejný obstarávateľ požaduje, aby uchádzač priamo vykonával úlohy vykonávané prostredníctvom vyššie uvedenej fyzickej osoby – kľúčového experta č. 3 – IT Architekt. Verejný obstarávateľ vyžaduje, aby vyššie uvedený kľúčový expert, ktorý sa bude podieľať na plnení predmetu zákazky, bol v pracovnom pomere k uchádzačovi vzhľadom na to, že ide o vykonávanie podstatných úloh a je žiadúce, aby ich vykonával priamo sám uchádzač alebo člen skupiny dodávateľov.

Táto pozícia má strategickú úlohu z dôvodu znalosti technického know-how vzťahujúceho sa  
k funkcionalite, optimalizácii a interoperabilite. IT architekt má zodpovednosť za oblasť architektúry informačného systému počas celého projektu, pričom zabezpečuje súlad architektúry so strategickou architektúrou segmentu MF SR a verejnej správy.

Hlavný IT architekt zabezpečuje nasledovné podstatné úlohy a je zodpovedný najmä za:

* návrh a optimalizáciu architektúry: Návrh a aktualizácia architektúry riešenia ako celku, kontinuálna optimalizácia architektúry počas celého životného cyklu a tvorba architektonickej dokumentácie za pomoci TOGAF štandardov. Zabezpečenie, aby architektúra poskytovala čo najvyššiu funkčnosť a flexibilitu,
* riadenie vývojových a integračných procesov: Kvalita a štandardy vývojárskych výstupov, údržba zdrojových kódov, ich integráciu a riešenie konfliktov zdrojového kódu dodávaných jednotlivými vývojármi/programátormi,
* identifikáciu a manažment rizík: Identifikácia rizík v architektúre a navrhovanie riešení na minimalizáciu týchto rizík,
* analýzu a návrh riešení: Účasť na analýze riešenia požiadaviek na aplikačnú podporu, návrh architektúry, detailný a zrozumiteľný popis riešenia pre Objednávateľa a návrh a detailné popisy integrácií,
* realizáciu a kontrolu projektov: Tvorba plánu realizácie, súčinnosť pri vývoji zmeny funkcionality, participácia na riešení chýb identifikovaných počas vývoja a testovania a identifikácia možných dopadov na existujúce procesy,
* podporu projektového tímu: Sledovanie informačných zdrojov a návrh nových ideí, ktoré majú dopad na IT a stratégiu rozvoja, a podpora projektového tímu pri identifikovaní a riešení chýb v živej prevádzke,
* technickú dokumentácia: Pripravovanie technickej IT dokumentácie a jej následná kontrola,
* komunikáciu s IT developermi, dodávateľmi riešení a Objednávateľom a posudzovanie vhodnosti navrhnutých riešení s ohľadom na požiadavky zadávateľa,
* udržiavanie metamodelu: Vytváranie, dopĺňanie a udržiavanie metamodelu v notácii Archimate 3.0 (prípadne vyššej, podľa dostupnosti). Metamodel má obsahovať dôležité pohľady na biznis, aplikačnú a technologickú vrstvu z pohľadu aktuálneho nasadenia, plánovaných zmien a ich prepojenie na strategické ciele, princípy a architektonické princípy (vysokoúrovňové ako aj detailné) vrátane ich vzájomných vzťahov.

IT architekt má počas celého projektu zodpovednosť za oblasť architektúry informačného systému. Definuje detailnú funkčnosť tak, aby vo výsledku boli čo najefektívnejšie využité možnosti IS, ktorý slúži ako základ pre navrhované riešenie, v rámci ktorého musí zabezpečiť súlad architektúry so strategickou architektúrou segmentu MF SR a strategickou architektúrou verejnej správy.

Pracovnoprávny pomer sa vyžaduje len pri tej pozícii, kde nie je z dôvodu špecifickosti plnenia podstatných úloh možné využívať subdodávateľov, iné osoby, či fyzické osoby, s ktorými má uchádzač uzatvorené dohody o prácach vykonávaných mimo pracovného pomeru a pod. Predpokladaný časový fond (počet človekohodín za jeden kalendárny rok) pri dotknutom kľúčovom expertovi predstavuje spolu 1 750 človekohodín, čo zároveň presahuje maximálne hodnoty odpracovaných hodín jedného kľúčového experta za kalendárny rok pri dohodách o pracovnej činnosti (maximálne 520 odpracovaných hodín ročne), ako aj pri dohodách o vykonaní práce (maximálne 350 odpracovaných hodín ročne).

**Kľúčový expert č. 4 - Expert pre oblasť integrácií**

* minimálne 1 osoba na pozícii experta pre oblasť integrácií:

1. minimálne 5-ročná odborná prax v oblasti analýzy, návrhu, modelovania a implementácie integračných rozhraní - splnenie uvedenej požiadavky musí jednoznačne vyplývať z údajov uvedených v životopise experta,
2. platný certifikát s minimálnou úrovňou SOA Professional alebo ekvivalent daného certifikátu vydaný certifikačnou autoritou - túto podmienku účasti uchádzač preukáže prostredníctvom kópie platného certifikátu.

**Kľúčový expert č. 5 - Expert pre oblasť dátovej kvality**

* minimálne 1 osoba na pozícii experta pre oblasť dátovej kvality:

1. minimálne 5-ročná odborná prax v oblasti dátovej kvality - čistenia dát a stotožňovania dát, skúsenosti v oblasti merania kvality údajov a správy metadát - splnenie uvedenej požiadavky musí jednoznačne vyplývať z údajov uvedených v životopise experta,

**Kľúčový expert č. 6 - Hlavný SW analytik**

* minimálne 1 osoba na pozícii hlavného HW analytika:

1. minimálne 5-ročná odborná prax v oblasti softvérového vývoja - splnenie uvedenej požiadavky musí jednoznačne vyplývať z údajov uvedených v životopise experta,
2. platný certifikát osvedčujúci znalosti modelovacieho jazyka OMG UML 2 Foundation pre analýzu informačných systémov alebo ekvivalent daného certifikátu vydaný certifikačnou autoritou - túto podmienku účasti uchádzač preukáže prostredníctvom kópie platného certifikátu.

**Kľúčový expert č. 7 - Expert pre riadenie IT procesov**

* minimálne 1 osoba na pozícii experta pre riadenie IT procesov:

1. minimálne 5-ročná odborná prax v oblasti riadenia IT procesov - splnenie uvedenej požiadavky musí jednoznačne vyplývať z údajov uvedených v životopise experta,
2. platný certifikát v oblasti riadenia a správy služieb informačných a komunikačných technológií ITIL 4 (Information Technology Infrastructure Library) na úrovni ITIL Expert alebo ekvivalent daného certifikátu vydaný certifikačnou autoritou - túto podmienku účasti uchádzač preukáže prostredníctvom kópie platného certifikátu.

**Kľúčový expert č. 8 - Expert pre testovanie**

* minimálne 1 osoba na pozícii experta pre testovanie:

1. minimálne 3-ročná odborná prax v oblasti riadenia výkonu testovania, prípravy a realizácie testov podľa plánu testovania - splnenie uvedenej požiadavky musí jednoznačne vyplývať z údajov uvedených v životopise experta,
2. platný certifikát ISTQB® Certified Tester Foundation Level (CTFL) v oblasti riadenia výkonu testovania, prípravy a realizácie testov podľa plánu testovania alebo ekvivalent daného certifikátu vydaný certifikačnou autoritou - túto podmienku účasti uchádzač preukáže prostredníctvom kópie platného certifikátu.

**Kľúčový expert č. 9 - Expert pre právne služby v oblasti informačných technológií**

* minimálne 1 osoba na pozícii experta pre právne služby v oblasti informačných technológií:

1. minimálne 2-ročná odborná prax poskytovania právnych služieb v oblasti informačných technológií - splnenie uvedenej požiadavky musí jednoznačne vyplývať z údajov uvedených v životopise experta,
2. zápis do zoznamu advokátov Slovenskej advokátskej komory preukazujúci oprávnenie na poskytovanie právnych služieb v zmysle zákona č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov - splnenie uvedenej požiadavky overí verejný obstarávateľ podľa verejne dostupného Zoznamu advokátov, ktorý vedie Slovenská advokátska komora.

**Verejný obstarávateľ upozorňuje, že predložené dokumenty (vrátane požadovaných certifikátov/ dokladov o vykonaní skúšok) musia byť v jazyku:**

* **slovenskom**, ak boli vyhotovené v slovenčine,
* **českom**, ak boli vyhotovené v češtine,
* **v** **pôvodnom jazyku**, ak boli vyhotovené v inom ako slovenskom alebo českom jazyku  
  **a súčasne musí byť predložený aj úradný preklad** do slovenčiny alebo češtiny daných dokumentov/dokladov. V prípade rozdielu poskytnutej informácie má prednosť informácia uvedená v originálnom dokumente.

V prípade uchádzača, ktorého tvorí skupina dodávateľov zúčastnená na verejnom obstarávaní, požaduje sa preukázanie splnenia podmienok účasti týkajúcich sa technickej a odbornej spôsobilosti za všetkých členov skupiny spoločne.

Uchádzač môže na preukázanie technickej spôsobilosti alebo odbornej spôsobilosti využiť technické  
a odborné kapacity inej osoby, bez ohľadu na ich právny vzťah, okrem pozícii kľúčového   
expertova č. 3 – IT architekt, pre ktorého verejný obstarávateľ uplatňuje požiadavku podľa § 38 ods. 4 zákona, t. j. realizovať predmet zákazky vlastnými personálnymi kapacitami. V takomto prípade musí uchádzač verejnému obstarávateľovi preukázať, že pri plnení zákazky bude skutočne používať kapacity osoby, ktorej spôsobilosť využíva na preukázanie technickej spôsobilosti alebo odbornej spôsobilosti. Túto skutočnosť preukáže uchádzač písomnou zmluvou uzavretou s osobou, ktorej technickými alebo odbornými kapacitami mieni preukázať svoju technickú alebo odbornú spôsobilosť. Z písomnej zmluvy musí vyplývať záväzok osoby, že poskytne svoje kapacity počas celého trvania zmluvného vzťahu. Osoba, ktorej kapacity majú byť použité na preukázanie technickej alebo odbornej spôsobilosti, musí preukázať splnenie podmienok účasti týkajúce sa osobného postavenia a nesmú u nej existovať dôvody na vylúčenie podľa § 40 ods. 6 písm. a) až g) a ods. 7 a 8 zákona; oprávnenie dodávať tovar, uskutočňovať stavebné práce alebo poskytovať službu preukazuje vo vzťahu k tej časti predmetu zákazky, na ktorú boli kapacity uchádzačovi poskytnuté. Ak ide o požiadavku súvisiacu so vzdelaním, odbornou kvalifikáciou alebo relevantnými odbornými skúsenosťami (najmä § 34 ods. 1 písm. g) zákona), uchádzač môže využiť kapacity inej osoby len, ak táto bude reálne vykonávať služby, na ktoré sa kapacity vyžadujú.

1. **všeobecné informácie, jednotný európsky dokument - JED**
   1. Uchádzač môže v zmysle § 39 zákona nahradiť doklady a dokumenty, prostredníctvom ktorých preukazuje splnenie podmienok účasti vo verejnom obstarávaní požadované v oznámení o vyhlásení verejného obstarávania a súťažných podkladoch jednotným európskym dokumentom, v takomto prípade súčasťou jeho ponuky bude vyplnený jednotný európsky dokument (ďalej aj „JED“).
   2. **Verejný obstarávateľ vyhlasuje, že obmedzuje informácie požadované na podmienky účasti (týkajúce sa časti IV: Podmienky účasti) na jednu otázku, s odpoveďou áno alebo nie (ALFA: Globálny údaj pre všetky podmienky účasti)**, t. j. či uchádzač spĺňa všetky podmienky účasti stanovené v oznámení o vyhlásení verejného obstarávania a podľa tejto prílohy súťažných podkladov.
   3. Informácie a pokyny na vyplnenie JED sú zverejnené na webovom sídle Úradu pre verejné obstarávanie <https://www.uvo.gov.sk/zaujemcauchadzac/jednotny-europsky-dokument-604.html> <https://www.uvo.gov.sk/verejny-obstaravatel-obstaravatel/jednotny-europsky-dokument-jed>
   4. Uchádzač, ktorý sa verejného obstarávania zúčastňuje **samostatne** a ktorý **nevyužíva** zdroje a/alebo kapacity iných osôb na preukázanie splnenia podmienok účasti, vyplní a predloží **jeden** JED.
   5. Uchádzač, ktorý sa verejného obstarávania zúčastňuje samostatne, **ale využíva zdroje a/alebo kapacity iných osôb na preukázanie splnenia podmienok účasti, vyplní a predloží JED za svoju osobu spolu s vyplneným/vyplnenými, samostatným/samostatnými JED/JED**, ktorý/ktoré obsahuje/obsahujú príslušné informácie **pre každú z osôb**, ktorých zdroje a/alebo kapacity využíva uchádzač na preukázanie splnenia podmienok účasti v tomto verejnom obstarávaní.
   6. **V prípade, že uchádzača tvorí skupina dodávateľov zúčastnená vo verejnom obstarávaní, uchádzač vyplní a predloží samostatný JED s požadovanými informáciami za každého člena skupiny dodávateľov spolu s ich podpismi.**
   7. Podľa § 39 ods. 6 zákona, ak uchádzač použije JED, verejný obstarávateľ môže na zabezpečenie riadneho priebehu verejného obstarávania kedykoľvek v jeho priebehu písomne – elektronickými prostriedkami, spôsobom určeným systémom Josephine požiadať uchádzača o predloženie dokladu alebo dokladov nahradených JED. Uchádzač doručí elektronicky spôsobom určeným systémom Josephine, doklady verejnému obstarávateľovi do piatich pracovných dní odo dňa doručenia žiadosti, ak verejný obstarávateľ neurčil v žiadosti dlhšiu lehotu.
   8. Ak uchádzač nevyužije na preukázanie splnenia podmienok účasti JED podľa § 39 zákona, v takom prípade v rámci svojej ponuky predkladá doklady na preukázanie splnenia podmienok účasti vo formáte .pdf a vloží ich do systému Josephine ako súčasť ponuky tak, ako je uvedené v súťažných podkladoch v Časti III. Predkladanie, otváranie a vyhodnocovanie žiadostí o účasť.